- Der kører mange biler, det er smalle veje, bilerne kører tæt på én, og der opstår dagligt farlige situationer. Sådan beskriver Karin Ledet den trafikale situation i Bagterp-Halvorsminde-området i den sydlige del af Hjørring. Hun bor i det nybyggede kvarter sammen med sin mand og tre børn, og det er med en klump i halsen, at hun nu har ladet den yngste datter på syv år tage cyklen til skole. - Det er lidt et dilemma, for hun vil så gerne cykle, men der gør mig utryg. Jeg synes også selv, det er utrygt at bevæge sig uden for i det ellers dejlige, naturskønne område, vi bor i, siger Karin Ledet. Et af problemerne er, at vejen til børnenes skole samtidig bliver brugt til omfartsvej, og det betyder, at der også bliver kørt stærkt på vejen. - Det gør børnene utrygge, siger Karin Ledet og tilføjer: - Vi forsøger at være i det, og vi krydser fingre for, at vi kommer sikkert frem. Borgermøde vil presse politikerne Nu har borgerne i området kaldt til møde med blandt andet de lokale politikere om den farlige trafiksituation. De vil have cykelstier nu. - Politikerne har overset behovet, lyder det fra Claus Uttrup, der er en af initiativtagerne til mødet. - Vi vil gerne have en cykelsti og fortorv på Bagterpvej ude fra Ulvegravene og ind til Høgesangervej, og det bliver gennemført nu, tilføjer han og understreger, at de omkring 3000 borgere i området håber, at politikerne vil se til deres side, når nu budgettet for næste år skal udarbejdes. - Det er der behov for. At der sker noget nu og her, og derefter at man fra politisk side nikker og siger, at der en plan for hvordan resten af de trafikale problemer, bliver løst over en årrække, lyder det fra Claus Uttrup. Problemet i området er, at der er gennemgående veje, som også fungerer som skoleveje. Vejene i den gamle landsbymæssige bebyggelse, og herfra til centrum af Hjørring, er smalle, og levner ikke plads til samtidig passage af biler, cyklister og gående. I de seneste år, er der sket en voldsom udstykning området, og mange nye familier er kommet til. Trafikmængden er derfor steget, og en del trafikanter bruger Bagterpvej og Halvorsmindevej som en omfartsvej mellem Løkkensvej og Aalborgvej. - Tilsammen er der tale om en giftig cocktail, som skaber usikkerhed for de beboere, der bevæger sig i området til fods eller på cykel, siger Claus Uttrup. Han har boet i Hjørring i mere end 30 år og har fulgt udviklingen ikke mindst i det område, han nu selv bor i - og infrastrukturen er slet ikke fulgt med udviklingen, lyder hans vurdering. - Det føles usikkert at bevæge sig på gå-ben eller cykel i det her område, det er det helt overordnede problem. Og det problem kan kun løses ved cykelstier og fortove, fastslår Claus Uttrup, som understreger, at borgergruppen for de trafikale forbedringer bliver ved at presse politikerne. - Problemet går jo ikke væk, siger han.

Referat:
Borgere i den sydlige del af Hjørring er frustreret over, at der mangler cykelstier og fortove i området, der de seneste år har trukket mange børnefamilier til.